钦定古今图书集成/历象汇编/乾象典/第033卷 > 明章潢图书编 > 《冬日可爱赋》齐·映
## 钦定古今图书集成/历象汇编/乾象典/第033卷 > 明章潢图书编 > 《冬日可爱赋》齐·映

闭天地，成四时者元冬；丽乎天，明万方者白日。至若
斗杓移指，寒气入律。霜涵冰以凝沍，风落木兮萧飋。
始承乾以运行，乃宅巽而是出。明在地上，望杲杲于
扶桑；光摇水中，疑泛泛而萍实。“故日出旸谷，众人熙
熙。”苦寒者自我而燠若，即幽者自我而明之。将所鉴
而并鉴，故无私而不私。懿夫吾君之威，可畏可爱，象
严凝以神武，配耀灵于光大，是以愚智必仰赖者也。
又如残夜犹昧，破积阴以重光；晨霜正繁，济舆民于
附火。圣人纳谏，亦替否而献可。同彼天象，发阳明以
自东；观乎《道经》，体人庶而居左。君法日也，申文明于
九重；臣谏君也，扇和气于三冬。故时以泰，岁以丰。方
夔龙而并骛，与步骤而追踪。